Document ID: /roh_data/filtered/fineweb-2-filterrobots_roh.jsonl.gz/10196

Per ch’ina parcella possia vegnir registrada en il register funsil federal sto vegnir sclerì dal cudesch funsil responsabel, sch'ì dat servituts sin quella parcella. Suenter l’annunzia en il fegl uffizial chantunal, han possessuras e possessurs da dretgs sin parcellas almain dus mais peda d’annunziar las servituts funsilas.
Servituts betg inditgadas perdan vigur
Tenor il manader dal cudesch funsil da la vischnanca da Glion, David Huonder, possia dar, che servituts na sajan betg registradas en il register funsil chantunal ch'è actualmain anc en diever. Sche quellas possian vegnir cumprovadas, sajan ellas tuttina valaivlas. Auter tar il register funsil federal: Là n'èn servituts betg registradas era betg valaivlas.
Controllar il register funsil chantunal
Per quest motiv cusseglia David Huonder era, che possessuras e possessurs da talas servituts controlleschian sco emprim las indicaziuns fatgas en il register funsil chantunal per las atgnas parcellas. Sche quellas na constattan betg, sto quai vegnir annunzià aifer dus mais al register funsil. Sche pussaivel cun ina descripziun ed in plan che mussa la localisaziun da la servitut. Ideal fiss anc da trametter la cunvegna signada dad omaduas partidas, sch’ina tala cunvegna exista.
RR actualitad 11:00